Foto's: 'n Nuwe brug binne 20 uur | Maroela Media
Die perseel ure voordat die oprigting van die brug begin het. (Foto: SANRAL)
Dit het 'n span van 20 werkers met drie hyskrane die afgelope naweek slegs 20 uur geneem om 'n splinternuwe voetgangerbrug in Erasmusrand in Pretoria op te rig.
Die brug is oor die N1 naby Hoërskool Waterkloof opgerig nadat die oorspronklike brug in Januarie 2015 erg deur 'n vragmotor beskadig is. Dié brug is uiteindelik in Mei 2016 afgebreek weens veiligheidsbekommernisse.
Progress Hlahla, die noordelike streeksbestuurder vir die Suid-Afrikaanse Nasionale Padagentskap (Sanral), sê daar is besluit om 'n nuwe brug op te rig in 'n poging om padongelukke waarby voetgangers betrokke is te verminder.
Oprigting van die brug begin. (Foto: Sanral)
'n Gedeelte van die N1 was van Sondag 18:00 tot Maandag 04:00 gesluit vir die oprigting.
Die nuwe brug is deur Gerard du Plessis van Superstructures (Pty) Ltd ontwerp en bestaan uit 'n staalstruktuur gegiet in 'n betondek. Alan Agaienz, Sanral se projekbestuurder: ontwerp en konstruksie, sê die brug is ontwerp volgens internasionale standaarde met voetgangers en fietsryers in gedagte.
Sanral het versoek dat die struktuur vooraf vervaardig word en dat dit sonder 'n pilaar in die middel opgerig kan word. Die voorafgemaakte substruktuur is Sondagaand na die perseel vervoer en blitsvinnig deur die span opgerig.
Die betondek sal nou gegiet word waarna dit ongeveer 'n maand sal neem voor die brug in gebruik geneem kan word.
Volgens Agaienz is die struktuur in twee dele opgerig en in die middel vasgesweis om die permanente struktuur te vorm.
"Die tydelike steunpilaar in die middel sal ná 28 dae verwyder word wanneer die betondek gereed is. Die brug sal ongeveer R22,3 miljoen kos en behoort dekades lank gebruik te kan word."
Agaienz sê dié struktuur is uit vyf moontlike opsies gekies omdat dit die koste-effektiefste en mooiste ontwerp is.
Die koste van die sloping van die ou burg en die oprigting van die nuwe brug is deur Sanral se versekering gedek.
Die struktuur is vooraf vervaardig en Sondagaand na die perseel vervoer om daar opgerig te word. (Foto: SANRAL)
Drie hyskrane is gebruik om die voorafgemaakte struktuur op te rig. (Foto: Sanral)
'n Hyskraan trek die eerste helfte van die brug regop. (Foto: Sanral)
Die brug begin vorm aanneem. (Foto: Sanral)
Die eerste helfte van die brug is regop. Werkers maak gereed om die tweede deel regop te bring. (Foto: Sanral)
Die struktuur word vasgesweis. (Foto: Sanral)
Die struktuur is in twee dele opgerig en in die middel vasgesweis om die permanente struktuur te vorm. (Foto: Sanral)
Die span is verheug nadat die brug suksesvol opgerig is. (Foto: Sanral)
en gaan hy ook net 20 ure hou voor dit afbreek?
hoe veilig is die ding?
Wow, welgedaan! Die loopvlak was vinnig, maar ons praat eerder nie oor hoe lank die bou van die twee landhoofde gevat het nie… En dis met die 28 dae nabehandeling van beton in gedagte gehou.
Ai tog, altyd moet daar 'n negatiewe uitspraak wees.
Aplous vir SANRAL. Uiteindelik 4 jaar later. Hoop net hy Hou.
My liewe ouers! Een goeie ding en wat ek dink 'n wonderlike prestasie. Die mense daaraan verbonde is trots op hulself. So ook my respek. Wel gedaan! Aan die mense met hul negatiewe komentaar wil ek net se GAAN VLIEG! JUL HET GEEN RESPEK VIR ANDER WAT WEL 'n VERSKIL MAAK NIE.